Kerk-in-Suid

Kerk-in-Suid (voorheen NG gemeente Wierdapark-Suid) is 'n gemeente in die NG Kerk. Die gemeente is op 5 Augustus 1982 gestig en het in 2012 hul dertigste bestaansjaar gevier. Dis 'n voorstedelike gemeente in Centurion en bedien onder meer die woonbuurte van Wierdapark, Wierdapark X2, Wierdapark X5, Eldoraigne X3, Eldorainge X18, Monavoni, Amberfield, Wierdaglen, Rooihuiskraal-Noord en Celtisdal.

Ontstaan
Die gemeente het uit NG Raslouw gemeente ontstaan, wat op hul beurt uit Eldoraignegemeente ontstaan het, wat weer uit Sesmylspruitgemeente ontstaan het. Die afstigting is deur ds. Van den Berg van Wierdapark gemeente gelei en NG gemeente Wierdapark-Suid het 'n bedrag geld en ook 'n stuk grond as bruidskat ontvang.

Die eerste leraar was ds. Nico Rautenbach en drie jaar later is ds. Louis Boshoff beroep. NG gemeente Wierdapark-Suid het eers eredienste in Laerskool Wierdapark en later in Laerskool Bakenkop se skoolsale gehou.

Eerste bouwerk en beroepe
Die administrasiesentrum is opgerig en ds. Cassie Carstens het by die gemeente aangesluit nadat ds. Rautenbach bedank het. Kort daarop het ds. Michiel van der Merwe aangesluit, nadat ds. Boshoff die gemeente verlaat het. Die kerkgebou is tydens die naweek van 25 en 26 Augustus 1990 ingewy. Later is die kategesenisse voltooi en in 1992 het ds. Gideon Roets by die gemeente aangesluit. 

In 1995 het proponent Hardie Swanepoel as pastorale hulp bygestaan. In 1999 is ds. Nico van As as vierde leraar beroep. Ander hulpleraars was proponent Pieter Fourie en emeritus Dirk Holtzhausen. In Augustus 2001 is die saal en uitgebreide kombuis ingewy – teen hierdie tyd het die kategesenisse al dakke en elektrisiteit gehad. In 2007 word die pastorie omskep in 'n Jeugsentrum en die Popcornsaal word in gebruik geneem. Verder word die parkeerterrein geteer. Intussen doen 'n paar teologiese studente hulle gemeentejare hier – Adolf Schwirzer, Greta Serfontein en Johan Janse van Rensburg.

Aan die begin van 2013 emeriteer ds. Cassie en dr. Michiel aanvaar 'n ander posisie. Die gemeente gebruik dr. Johan Pienaar as brugpredikant en beroep Johan Janse van Rensburg as voltydse predikant. In 2013 kry die gemeente ook vir dr. Ockie Raubenheimer as deeltydse predikant vir 'n 2-jaar termyn by en in 2015 verlaat ds. Gideon Roets die gemeente. 

Nuwe naam
Die gemeente het in 2015 amptelik 'n naamsverandering ondergaan, en staan daarna as Kerk-in-Suid bekend. Op 1 Maart 2016 het ds. Rinus Wassermann 'n beroep aanvaar en deel van die span by Kerk-in-Suid geword. In 2018 was die gemeente 35 jaar oud en het sowat 3 600 lidmate (belydend en doop) gehad, met twee voltydse predikante, naamlik ds. Johan Janse van Rensburg en ds. Rinus Wassermann, benewens een deeltydse predikant.

Aangesien die gemeente ‘n groot behoefte aan pastorale- en siekebediening gehad het, is ds. Neels van Zyl as pastorale-hulp aangestel. Kerk-in-Suid deel ook die visie vir die toekoms van die kerk, sodat in 2018 een teologiese student in die gemeente blootstelling ontvang het. Chris Jacobs was ook deel van die bedieningsspan.

Visie
Vandag is Kerk-in-Suid 'n gemeente wat ruimte skep vir ALMAL! Hierdie gemeente wil die visie wat God in ons harte losgemaak het uitleef sodat onder die Heilige Gees se leiding lewens- en gemeenskappe verander word. Daarom kyk die gemeente sowel na binne as na buite om 'n verskil in lewens en in die gemeenskap te maak. Kerk-in-Suid is 'n vernuwende gemeente wat in die tye waarin ons leef 'n verskil wil maak en daarom is die familie van God (oud en jonk) baie welkom hier.

 Kontakbesonderhede 
KERK-IN-SUID (NG Wierdapark-Suid)

Kerkkantoor:
Maandae-Vrydae (8:00 - 13:00)
Tel: (012) 653-2280 / 653-7212 

kantoor@ngwps.co.za
admin@ngwps.co.za

Buite kantoorure:
Ds. Johan Janse van Rensburg
+27727358811 / dsjoe@ngwps.co.za

 Bronne 


 Eksterne skakels 



Kategorie:Nederduitse Gereformeerde Kerk in Groot-Pretoria
Kategorie:Nederduitse Gereformeerde Kerk in Suid-Afrika